Document ID: 32006D0732

KOMISJONI OTSUS,
27. oktoober 2006,
mitte avaldada viidet standardile EN 13683:2003 “Aiatehnika. Sisseehitatud ajamiga oksapurustajad. Ohutus” vastavalt Euroopa Parlamendi ja nõukogu direktiivile 98/37/EÜ
(teatavaks tehtud numbri K(2006) 5060 all)
(EMPs kohaldatav tekst)
(2006/732/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. juuni 1998. aasta direktiivi 98/37/EÜ masinaid käsitlevate liikmesriikide õigusaktide ühtlustamise kohta, (1) eelkõige selle artikli 6 lõiget 1,
võttes arvesse Euroopa Parlamendi ja nõukogu 22. juuni 1998. aasta direktiivi 98/34/EÜ (millega nähakse ette tehnilistest standarditest ja eeskirjadest ning infoühiskonna teenuste eeskirjadest teatamise kord) (2) artikli 5 alusel loodud alalise komitee arvamust,
ning arvestades järgmist:
(1)
Kui siseriiklik standard, millega on võetud üle ühtlustatud standard ja mille viide on avaldatud Euroopa Liidu Teatajas, hõlmab üht või mitut direktiivi 98/37/EÜ I lisas sätestatud olulist ohutusnõuet, eeldatakse, et vastavalt sellele standardile ehitatud masin vastab asjaomastele olulistele nõuetele.
(2)
Saksamaa on direktiivi 98/37/EÜ artikli 6 lõike 1 kohaselt esitanud ametliku vastuväite standardi EN 13683:2003 kohta, mille Euroopa Standardikomitee võttis vastu 8. septembril 2003 ning mille viidet ei ole veel Euroopa Liidu Teatajas avaldatud.
(3)
Pärast standardi EN 13683:2003 uurimist on komisjon jõudnud järeldusele, et see ei vasta direktiivi 98/37/EÜ I lisas sätestatud olulistele tervisekaitse- ja ohutusnõuetele 1.1.2 c (ohutuse tagamise põhimõtted), 1.3.8 (liikuvate osadega seotud ohtude eest kaitsvate seadiste valik) ja 1.4.1 (piiretele ja kaitseseadistele esitatavad üldnõuded). Standardi punktides 5.2.1.1 ja 5.2.1.2 sätestatud tingimused, mis peavad takistama juurdepääsu lõiketerale ülalt ja täitepoolelt, ei ole piisavad, et hoida ära kokkupuude teraga. Kinnijäänud peenestatavat materjali on võimalik masinast eemaldada selle töötamise ajal ning seda tehes võib käsi puutuda lõiketera. Lisaks ei ole piisavad standardi punktis 5.2.2 sätestatud tingimused, mis peavad takistama juurdepääsu lõiketerale alt tühjendusrenni kaudu. Tühjendusrenni mõõtmed on sellised, et täiskasvanu käsi võib lõiketeraga kokku puutuda.
(4)
Seetõttu ei tuleks avaldata viidet standardile EN 13683:2003 Euroopa Liidu Teatajas,
ON VASTU VÕTNUD KÄESOLEVA OTSUSE:
Artikkel 1
Viidet standardile EN 13683:2003 “Aiatehnika. Sisseehitatud ajamiga oksapurustajad. Ohutus” ei avaldata Euroopa Liidu Teatajas.
Artikkel 2
Käesolev otsus on adresseeritud liikmesriikidele.
Brüssel, 27. oktoober 2006

Labels: 3
7
1
6